BU SAK NR.     117/05                                                    
                                                   TMK SAK NR.   75/05                                                                                                                       PROTOKOLL

Protokoll fra møte i Teknisk- og miljøkomiteen i Bydel Grünerløkka 28.11.2005 
kl. 17.30-20.00 i bydelsadministrasjonens lokaler i Markveien 57.

DAGSORDEN:

ÅPEN HALVTIME.

Det var møtt fram to personer til åpen halvtime. Per Kielland, arkitekt, og Johan Lindstrøm, byggherre, tok ordet til sak nr. 71/05. De informerte om forslaget og sa at Plan- og bygningsetaten tidligere hadde vært positiv til en påbygd 6. etasje.  

OPPROP.

Til stede: Brit Håland (SV) leder, Leif Kverndal (A), Anne Skranefjell (SV), Ted Heen (F), Knut Tvedten (H), Lise Ørbech (RV), Ole A. Werring (V).

MERKNADER TIL DAGSORDEN.

Innkallingen godkjent uten merknader. Etter forslag fra V ble det vedtatt å sette opp to tilleggssaker på sakskartet (sak nr. 73 og 74/05). 

Erik Øhn, Plan- og bygningsetaten, møtte til sak nr. 65/05.  

TMK SAK NR. 64/05  PROTOKOLL FRA MØTE I KOMITEEN 31.10.2005.
REF. BU SAK NR. 105/05.
Arkivnr. Perm.

Vedtak:
Protokollen enstemmig godkjent.

TMK SAK NR. 65/05  KLAGE OVER PLAN- OG BYGNINGSETATENS AVSLAG PÅ SØKNAD OM BRUKSENDRING MED TILHØRENDE DISPENSASJON FRA REGULERINGSPLAN - TOFTES GATE 41, EIENDOM 228/539/0/0.
Arkivnr. 531 Saksnr. 05/20230

Saken skal til behandling på bydelsutvalgets møte 15.12.2005.

Plan- og bygningsetatens innstilling:
Bydelsutvalget finner ikke grunn til å omgjøre Plan- og bygningsetatens avslag av 28.07.2005 om i medhold av plan- og bygningslovens § 7 ikke å gi dispensasjon fra gjeldende regulering hva gjelder reguleringsplanens formål.

Klagen fra advokat Christian Aubert anbefales ikke tatt til følge.
Saken sendes Fylkesmannen til endelig avgjørelse.

Bydelsdirektørens vurdering
Plan- og bygningsetatens avslag på søknad om bruksendring fra bolig til servering er påklagd av Abdel Belayachi i e-post 26.08.2005, men klagen er ikke begrunnet.

Plan- og bygningsetaten begrunner sitt avslag med etatens innskjerpede praksis når det gjelder krav til tilgjengelighet for bevegelseshemmede, jfr. Plan- og bygningslovens § 88. Etaten finner heller ikke grunn til å innvilge dispensasjon fra reguleringsplanens formål, jfr. § 7 i samme lov.

Bydelen avga 21.07.2005 en administrativ uttalelse i saken der søknaden ikke ble anbefalt innvilget fordi det var søkt dispensasjon når det gjelder tilgjengelighet for bevegelseshemmede.

Teknisk- og miljøkomiteen vedtok følgende uttalelse på sitt møte 29.08.2005 med 6 (2 SV, 1 A, 1 H, 1 RV, 1 V) mot 1 (F) stemme for å anbefale søknaden.

”Søknad om rammetillatelse for utvidelse/bruksendring av serveringssted i Toftes gate 41, eiendom 228/539/00, anbefales ikke. Tiltakshaver har søkt om dispensasjon fra Plan- og bygningsloven når det gjelder tilgjengelighet for bevegelseshemmede. Så lenge dette kravet ikke er innfridd bør søknaden avslås.”

Bydelsdirektøren viser til bydelens uttalelser i saken og slutter seg til Plan- og bygningsetatens vurdering og konklusjon om at det ikke foreligger overvekt av hensyn som taler for gi klager medhold og innvilge dispensasjon etter Plan- og bygningslovens § 7.

Bydelsdirektøren anbefaler derfor at klagen ikke tas til følge.

Bydelsdirektørens innstilling:
Bydelsutvalget vedtar Plan- og bygningsetatens innstilling i saken med den samme begrunnelsen som etaten legger fram i sitt saksframlegg.

Vedtak:
Bydelsdirektørens innstilling enstemmig vedtatt.

TMK SAK NR. 66/05  HANDLINGSPROGRAM OSLO INDRE ØST – FORSLAG TIL FORDELING AV MIDLER FOR 2006.
REF. HSS SAK NR. 64/05, OKK SAK NR. 63/05.
Arkivnr. 

Øystein Rydland, administrasjonen, informerte om bydelsdirektørens forslag til fordeling av investerings- og driftsmidler.

Vedtak:
Teknisk- og miljøkomiteens enstemmige innstilling:
1.	Komiteen støtter bydelsdirektørens forslag til fordeling av investeringsmidler, med unntak av tiltak nr. 12, Minigolfanlegg - ferdigstillelse. Disse midlene bør for eksempel omdisponeres til innkjøp av minibusser til dagsentertransport/annen transport i bydelen eller til styrking av tiltak nr. 4, Opprusting og oppgradering av gatetun/parker.

2.	Komiteen støtter bydelsdirektørens forslag til fordeling av driftsmidler til tiltak nr. 4, Rusken/LA 21.

TMK SAK NR. 67/05  BYDELSDIREKTØRENS BUDSJETTFORSLAG FOR 2006.
REF. HSS SAK NR. 65/05, OKK SAK NR. 64/05.
Arkivnr. 

F’s forslag til vedtak:
Komiteen tar saken til orientering.

Vedtak:
Saken tatt til orientering.

TMK SAK NR. 68/05  EVALUERING UTLEIE TORG, GATER OG PARKER.
REF. HSS SAK NR. 66/05, OKK SAK NR. 65/05.
Arkivnr. 

Bydelsdirektørens forslag til vedtak:
Saken tas til etterretning.

Vedtak:
Saken tatt til etterretning.

TMK SAK NR. 69/05  SØKNAD OM RAMMETILLATELSE, BYGGESAK HASLEVANGEN 45, EIENDOM 122/160/0/0.
Arkivnr. 531 Saksnr. 05/20306

Bydelsdirektørens forslag til vedtak:
Teknisk- og miljøkomiteen har ingen bemerkninger til søknad om rammetillatelse for oppføring av nytt servicebygg for NAF Norges Automobil-Forbund på Haslevangen 45.

Vedtak:
Bydelsdirektørens forslag enstemmig vedtatt.

TMK SAK NR. 70/05  OFFENTLIG ETTERSYN AV PROGRAM FOR PLANARBEID FOR FJORDBYPLANEN.
Arkivnr. 512 Saksnr. 05/1818

Bydelsdirektørens forslag til uttalelse:
Planen har som målsetting at Fjordbyen skal inneholde en sammenhengende havnepromenade. Derfor bør ferje- og containervirksomheten samles for å motvirke de negative effektene ved at folk stenges ute fra sjøkanten på grunn og nye og strenge sikkerhetsbestemmelser. 

Det må også sikres at frigitte arealer i sjøfrontområdene disponeres slik at de gir god kvalitet og tilgjengelighet for innbyggerne og brukerne. 

Det er viktig at det stilles krav til transportsystemet for å ivareta bærekraftig byutvikling. Dette må gjøres ved å satse på kollektivløsninger og legge til rette for en høy andel gang- og sykkeltransport.
Fjordbyen skal forbindes med den bakenforliggende byen fysisk og visuelt. Gode siktforhold tilsier at byggehøyde for nybygg ikke overskrider kotehøyde 51. Reguleringsplanen for Bjørvika legger opp til slik overskridelse. Konsekvensen vil være at utsynet til og luftingen fra fjorden blir sterkt redusert. De foreslåtte siktlinjene kompenserer ikke for at byområdene bak blir liggende bak en mur av høybygg. Dette må det tas hensyn i det øvrige reguleringsplanarbeidet med Fjordbyen.

Tilleggsforslag fra V:
Tillegg etter siste avsnitt:
Det er viktig at Fjordbyen knyttes til bakenforliggende bydeler på en slik måte at befolkningen i disse områdene får en lett og naturlig tilgang til fjorden.

Vedtak:
Bydelsdirektørens forslag og V’s tilleggsforslag enstemmig vedtatt.

TMK SAK NR. 71/05  FORHÅNDSUTTALELSE – PLANER OM  PÅBYGGING, DÆLENENGGATA 26, EIENDOM 227/165.
Arkivnr. 532 Saksnr. 05/1844

Bydelsdirektørens forslag til vedtak:
Teknisk- og miljøkomiteen er positiv til forslaget om å bygge boliger i Dælenenggata 26, ved ombygging i 5. etasje og nytt påbygg (6. etasje), forutsatt at gesimshøyden ikke overstiger høyden på boligblokkene på motsatt side av Dælenenggata.

Den foreslåtte leilighetsfordelingen, med ti toroms eller mindre og fem treroms eller større, anbefales ikke. Fordelingen bør følge vedtatt norm for indre by, med maksimum 30 % leiligheter på to rom og 70 % tre rom eller større, hvorav 30 % av disse på minst fire rom. Ettroms leiligheter tillates ikke. 

Komiteen mener også at utarbeides en alternativ løsning med gjennomgående leiligheter.   

Komiteen forutsetter at den får det endelige reguleringsforslaget til ny behandling. Dette må også inneholde en analyse av eventuelle endringer i solforhold for naboene.  

F’s forslag til vedtak:
Teknisk- og miljøkomiteen er positiv til forslaget om å bygge boliger i Dælenenggata 26, ved ombygging i 5. etasje og nytt påbygg (6. etasje).

Vedtak:
Bydelsdirektørens forslag vedtatt med 6 (2 SV, 1 A, 1 H, 1 RV, 1 V) mot 1 (F) stemme for F’s forslag.
 
TMK SAK NR. 72/05  FORHÅNDSUTTALELSE - SØKNAD OM BRUKSENDRING FRA NÆRINGSLOKALE/RESTAURANT TIL KIOSK, SOFIENBERGGATA 6, EIENDOM 228/370.
Arkivnr. 532 Saksnr. 05/20268

Bydelsdirektørens forslag til vedtak:
Det søkes om bruksendring fra næringslokale/restaurant til døgnåpen storkiosk i Sofienberggata 
6, eiendom 228/370. 

Bydelen har erfaring med at døgnåpne kiosker kan medføre en del støy for nabolaget på nattestid. Etablering av et døgnåpent kiosktilbud i et område med mange boliger vil kunne medføre en uønsket økning i støybelastningen for nærmiljøet. Av den grunn bør det være et vilkår for bruksendring at åpningstiden reguleres til kun å gjelde dag og kveld. 

H’s forslag til vedtak:
Teknisk- og miljøkomiteen støtter søknad om bruksendring fra næringslokale/restaurant til døgnåpen storkiosk i Sofienberggata 6, eiendom 228/370.

V’s forslag til vedtak:
Teknisk- og miljøkomiteen anbefaler ikke søknad om bruksendring fra næringslokale/restaurant til døgnåpen storkiosk i Sofienberggata 6, eiendom 228/370.

Til voteringsorden:
Bydelsdirektøren trakk sitt forslag til vedtak.
 
Vedtak:
V’s forslag vedtatt med 5 (2 SV, 1 A, 1 RV, 1 V) mot 2 (1 H, 1 F) stemmer for H’s forslag.

TMK SAK NR. 73/05  SIKRING AV INTERIØR OG INVENTAR I KAFELOKALENE TIL SCHOUS CORNER.
Arkivnr. 

V’s forslag til vedtak:
De gamle kafé-lokalene til Schous Corner er blant de siste opprinnelige 'brune steder' som fortsatt eksisterer i Oslo, og det siste på Grünerløkka. Interiøret og inventaret i kafeen har et helt spesielt særpreg, og stedet er del av Grünerløkkas sjel. Teknisk- og miljøkomiteen ber om at det sikres at interiøret og inventaret i Schous Corner, Trondheimsveien 2, ivaretas og videreføres i forbindelse med utbyggingen av Schous Corner. Det er også viktig at det fortsatt blir drevet servering i lokalene.

Vedtak:
V’s forslag vedtatt med 6 (2 SV, 1 A, 1 H, 1 RV, 1 V) mot 1 (F) stemme.

TMK SAK NR. 74/05  OPPRUSTING AV OMRÅDET LANGS AKERSELVA.
Arkivnr.

V’s forslag til vedtak:
Teknisk- og miljøkomiteen ber bydelsutvalget om å vedta følgende uttalelse: 

Byrådsleder Erling Lae informerer gjennom et oppslag i Dagsavisen 17.11.2005 om at det settes av 20 millioner kroner fram til 2008 til fem prosjekter for å ruste opp områdene langs Akerselva, fra Vaterlands bru til Grünerbrua ved Nedre Foss. Staten skal bidra med tippemidler til drift. Det første prosjektet skal starte i desember i år. Bydelsutvalget registrerer med glede at det settes av penger til dette arbeidet. Samtidig understreker bydelsutvalget viktigheten av at bydelene Grünerløkka og Gamle Oslo involveres i planene på et tidlig tidspunkt, og får delta i beslutningen om hvilke tiltak som skal gjennomføres.

Vedtak:
V’s forslag enstemmig vedtatt.

EVENTUELT.

Administrasjonen omdelte forslag til kommunedelplan for byutvikling og bevaring i indre Oslo 
2005-2020. Høringsfrist er 20. januar 2006. Plan- og bygningsetaten har sagt seg villig til redegjøre for planforslaget og komiteen inviterer til et møte i bydelsadministrasjonen 9. januar kl. 17.00.

Oslo 02.12.2005

Eigil Jakobsen
sekretær
Teknisk- og miljøkomiteen